Document ID: 32006D0721

KOMISJONI OTSUS,
23. oktoober 2006,
millega lubatakse Euroopa Parlamendi ja nõukogu määruse (EÜ) nr 258/97 alusel viia toidu uuendkoostisosana turule Blakeslea trispora abil saadud lükopeen
(teatavaks tehtud numbri K(2006) 4973 all)
(Ainult hispaaniakeelne tekst on autentne)
(2006/721/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 27. jaanuari 1997. aasta määrust (EÜ) nr 258/97 uuendtoidu ja toidu uuendkoostisosade kohta, (1) eriti selle artiklit 7,
ning arvestades järgmist:
(1)
Vitatene Antibiotics SAU esitas 30. oktoobril 2003 Ühendkuningriigi pädevatele asutustele taotluse Blakeslea trispora abil saadud lükopeeni turuleviimiseks uuendtoidu või toidu uuendkoostisosana.
(2)
Ühendkuningriigi pädev toiduhindamisasutus esitas 6. aprillil 2004 esmase hindamisaruande. Selles aruandes jõuti järeldusele, et Blakeslea trispora abil saadud lükopeeni kavandatud kasutusviisid on inimtoiduna kasutamisel ohutud.
(3)
Komisjon edastas esialgse hindamisaruande kõigile liikmesriikidele 27. aprillil 2004.
(4)
Määruse (EÜ) nr 258/97 artikli 6 lõikega 4 ettenähtud 60 päeva jooksul esitati kooskõlas kõnealuse sättega toote turustamisele põhjendatud vastuväiteid.
(5)
Seepärast konsulteeriti 22. novembril 2004. aastal Euroopa Toiduohutusametiga.
(6)
21. aprillil 2005. aastal võttis Euroopa Toiduohutusamet vastu dieettoiduainete, toitumis- ja allergiakomisjoni arvamuse seoses komisjoni taotlusega Blakeslea trispora abil saadud α-tokoferooli sisaldava lükopeeni õlisuspensiooni kasutamise kohta uuendtoiduna.
(7)
Arvamuses jõuti järeldusele, et Blakeslea trispora abil saadud lükopeeni puhul ületaks selle aine kasutamise ettenähtud tase piirnormi umbes kuni 2 mg päevas. Arvamuses jõuti ka järeldusele, et ületatud annus ei olnud ohutuse seisukohast oluline.
(8)
Lisaained, mis kuuluvad nõukogu 21. detsembri 1988. aasta direktiivi 89/107/EMÜ (toiduainetes lubatud lisaaineid käsitlevate liikmesriikide õigusaktide ühtlustamise kohta), (2) jäävad määruse (EÜ) nr 258/97 reguleerimisalast välja. Seega ei lubata käesoleva otsusega Blakeslea trispora abil saadud lükopeeni kasutada toiduvärvina.
(9)
Teadusliku hindamise alusel on kindlaks tehtud, et Blakeslea trispora abil saadud lükopeen α-tokoferooli sisaldavas suspensioonis vastab määruse (EÜ) nr 258/97 artikli 3 lõikes 1 sätestatud kriteeriumidele.
(10)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Blakeslea trispora abil saadud lükopeeni, mida on kirjeldatud I lisas, tohib viia ühenduse turule toidu uuendkoostisosana ja kasutada II lisas nimetatud toiduainetes.
Artikkel 2
Nimetus “lükopeen” lisatakse seda sisaldavate toiduainete koostisosade loetellu või koostisosade loetelu puudumisel valmistoote märgistusele.
Artikkel 3
Vitatene Antibiotics SAU esitab komisjonile kolme aasta möödumisel käesoleva otsuse vastuvõtmisest andmed ELi turule viidud Blakeslea trispora abil saadud lükopeeni sisaldavate toidurühmade kohta ja nende vastavad lükopeeni kasutuse sisaldused.
Artikkel 4
Käesolev otsus on adresseeritud ettevõttele Vitatene Antibiotics SAU (Avd. de Antibioticos, 59-61, 24080 Leon, Hispaania).
Brüssel, 23. oktoober 2006

Labels: 0
3
17